VSL Sklep Cst 130/2025
Sodna praksa višjih sodišč, 2025-05-28

Lidija Leskošek (preds.), Maja Jurak (poroč.), mag. Valerija Jelen Kosi

postopek osebnega stečaja nad dolžnikom - objava sklepa o preizkusu terjatev, ločitvenih in izločitvenih pravic - pritožba zoper sklep - prepozna pritožba zavržena - tek pritožbenega roka - objava na spletni strani - javna objava - vrnitev v prejšnje stanje - glavni postopek zaradi insolventnosti - vročanje sodnih pisanj - dejanski prejem sodnega pisanja - potek pritožbenega roka - očitna napaka v datumu - poprava očitne pisne pomote

Sklep o preizkusu terjatev, ločitvenih in izločitvenih pravic se ne vroča, ampak se objavi, saj niti ZFPPIPP niti drug zakon ne določa, da bi se ta sklep strankam postopka vročal.

Pritožba se zavrne in se sklep sodišča prve stopnje potrdi.

1. Sodišče prve stopnje je z izpodbijanim sklepom sklenilo, da se zavrže pritožba A. A., ki jo je vložil dne 13. 3. 2025 (p. d. 228) zoper sklep o preizkusu terjatev ter ločitvenih in izločitvenih pravic z dne 8. 11. 2023 (p. d. 217).

2. Zoper navedeni sklep je vložil pravočasno pritožbo A. A. Navaja, da o izdaji sklepa z dne 8. 11. 2023 ni bil obveščen, kljub temu da ima stvarno pravico do užitka na nepremičnini, ki je bila vključena v stečajno maso. Sklep je prejel 28. 2. 2025 ter se nanj pravočasno pritožil dne 13. 3. 2025. Iz izpodbijanega sklepa tudi izhaja, da je pritožbeni rok potekel šele dne 23. 11. 2025. Predlaga tudi, da sodišče dovoli vrnitev v prejšnje stanje in mu omogoči pravočasno vložitev pritožbe zoper sklep z dne 8. 11. 2023. Sodišče naj nadalje upošteva, da je pritožnik ločitveni upnik ter sklep o preizkusu terjatev spremeni tako, da upraviteljici naloži, da mu vrne znesek 21.356,13 EUR iz naslova pobranih najemnin.

3. Stečajna upraviteljica je na pritožbo odgovorila. Pritožbenemu sodišču predlaga, da pritožbo kot neutemeljeno zavrne.

5. Sodišče prve stopnje je 8. 11. 2023 izdalo sklep o preizkusu terjatev ter ločitvenih in izločitvenih pravic, ki je postal pravnomočen dne 24. 11. 2023. A. A. je dne 13. 3. 2025 vložil pritožbo zoper navedeni sklep. Sodišče prve stopnje je s sedaj izpodbijanim sklepom sklenilo, da je njegova pritožba prepozna, saj je bil sklep sodišča prve stopnje z dne 8. 11. 2023 objavljen istega dne. Petnajst dnevni rok za vložitev pritožbe, ki je tekel od objave sklepa dne 8. 11. 2023, se je iztekel v četrtek, to je dne 23. 11. 2023.

Pritožba, ki jo je A. A. vložil 13. 3. 2025, je bila zato vložena prepozno. Sodišče prve stopnje je prepozno pritožbo zavrglo (prvi odstavek 128. člena ZFPPIPP).

6. V skladu s 127. členom Zakona o finančnem poslovanju, postopkih zaradi insolventnosti in prisilnem prenehanju (ZFPPIPP) je treba vložiti pritožbo v 15 dneh, pri čemer teče rok: (1) za osebe, ki jim je v skladu s tem zakonom treba vročiti sklep: od vročitve sklepa, (2) za druge osebe: od objave sklepa. V glavnem postopku zaradi insolventnosti se sodna pisanja vročijo samo, če za posamezno pisanje tako določa zakon, in osebi, za katero zakon določa, da se ji pisanje vroči (drugi odstavek 123. člena ZFPPIPP). V postopku zaradi insolventnosti ni mogoče zahtevati vrnitve v prejšnje stanje (drugi odstavek 121. člena ZFPPIPP).

7. ZFPPIPP je procesne institute iz ZPP prilagodil posebnostim postopka zaradi insolventnosti tako, da je pravila o vročanju pisanj strankam v večini primerov nadomestil s pravili o javnem objavljanju na spletnem portalu.

Sklep o preizkusu terjatev, ločitvenih in izločitvenih pravic se zato ne vroča, ampak se le objavi, saj ZFPPIPP (niti drug zakon) ne določa, da bi se ta sklep vročal. Ker teče pritožbeni rok od objave sklepa o preizkusu terjatev ter ločitvenih in izločitvenih pravic, ni bistveno, kdaj naj bi pritožnik ta sklep dejansko prejel. Pritožbeni rok se je zato iztekel dne 23. 11. 2023. Pritožnikova pritožba, ki jo je ta vložil dne 13. 3. 2025, je bila vložena prepozno, kot je pravilno ugotovilo že sodišče prve stopnje v sedaj izpodbijanem sklepu. Ker je bila pritožba zoper sklep z dne 8. 11. 2023 vložena prepozno, ni mogoče vsebinsko preizkušati pravilnosti sklepa o preizkusu terjatev ter ločitvenih in izločitvenih pravic. Pritožnik drugačne odločitve ne more doseči niti s predlogom, da naj sodišče dovoli vrnitev v prejšnje stanje, saj ta v postopkih zaradi insolventnosti ni dovoljena.

8. Pritožba je neutemeljena, izpodbijani sklep pa je uspešno prestal tudi pritožbeni preizkus po uradni dolžnosti (drugi odstavek 350. člena v zvezi s 366. členom ZPP in v zvezi s prvim odstavkom 121. člena ZFPPIPP). Pritožbeno sodišče je pritožbo zavrnilo in sklep sodišča prve stopnje potrdilo (2. točka 365. člena ZPP v zvezi s prvim odstavkom 121. člena ZFPPIPP).

Ta pisni odpravek se ujema z elektronskim izvirnikom sklepa.

V obrazložitvi izpodbijanega sklepa je glede zapisa datuma, v katerem je potekel petnajst dnevni pritožbeni rok, prišlo do očitne pisne napake. Pravilno gre za datum 23. 11. 2023, ne pa za datum 23. 11. 2025. Očitne pisne napake lahko sodišče prve stopnje kadarkoli samo popravi (328. člen ZPP v zvezi s prvim odstavkom 121. člena ZFPPIPP).

N. Plavšak, Razširjena uvodna pojasnila Zakona o finančnem poslovanju, postopkih zaradi insolventnosti in prisilnem prenehanju, GV Založba, Ljubljana 2008, str. 101.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 121, 121/1, 121/2, 123, 123/2, 127, 128, 128/1

Zakon o pravdnem postopku (1999) - ZPP  - člen 328

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.